Előkészítő anyag társadalmi egyeztetésre

Téma: Gazdaság térbeli szerkezete

Helyzetelemzés

A város számára fontos, hogy továbbfejlődjön, erősítve ezzel a kistérségi központi szerepét. Városunk elsősorban a gazdasági növekedéssel biztosíthatja az itt élők életminőségének javítását. Fő irányvonalként érdemes kiaknázni a turizmus és a természeti környezet nyújtotta lehetőségeket, mivel a város fő fejlődési vonala ez lehet. Jelenleg az önkormányzat lehetőleg minél kisebb mértékű működési célú hiteleket vesz igénybe, emellett a fejlesztési célú hitelt csak a megalapozott számításokon alapuló megtérülő beruházások kapcsán használ. A város próbálja megőrizni a természeti kincseit, az épített és természeti környezetét és a levegő tisztaságát, mindeközben az érzékeny területeken történő fejlesztések jelentik a legnehezebb szakmai kihívást. Tatán 41 légszennyező telephelyet tart nyilván a Környezetvédelmi Felügyelőség. Fontos a lakóterületek bővítése, ezért az önkormányzat a belterületbe vonható területek infrastruktúra fejlesztésén munkálkodik, mind az Újhegyi, mind pedig a Kocsi út környéki városrészeken. Azonban a munkahelyteremtést össze kellene hangolni a lakásteremtéssel, tehát az ipari parki fejlesztésekhez igazodhatna a bérlakások kérdése, növelése (kutatás alapján vagy céges adatbázis létrehozásával). A város próbálja megoldani a belvárosi részek parkolási gondjait, valamint a Kossuth tér és környékének felújításával csalogatja a túristákat, valamint a kisbefektetőket. Pár éve kezdett el látványosan fejlődni a város nyugati határában, az M1-es autópálya mellett elhelyezkedő ipari park. Ennek a fejlesztése, az Eszterházy utca kiépítésével pozitív irányba lendítheti a város gazdaságát. Ezzel a munkanélküliség az egész kistérségben jóval lecsökkenhet. Tata környezet és természetvédelmi szempontból az egyik legkedvezőbb megítélésű város a megyében. Nem mindegy, hogy a város mintegy 1000 hektárnyi természetvédelmi területén a mindennapi zöldterület-fenntartás miként zajlik. Stratégiai jelentőségű feladat az Öreg-tó vízminőségi problémájának megoldása, amely a vízgyűjtő egészére kiterjed. Ehhez jelentős pénzbefektetés szükséges, melyet az Által-ér Szövetség segítségével kíván végrehajtani a város. A városban igen nagy kiterjedésű természetvédelmi területek megóvása az Önkormányzat fontos feladatai közé tartozik. Tata zöldfelületi értékeit nemzetközi szinten is elismerték az Entent Floreale II. díjjal. A tájékoztató és információs táblák kihelyezésével, és a pihenőhelyek és tanösvények kiépítésével ösztönözzük a környezettudatos magatartás elterjesztését. A távhőszolgáltató fejlesztése, a fosszilis energiahordozók használatának csökkentése, a megújuló energia különböző formáinak (újabb faapríték kazán, továbbá földhőhasznosítás) növelése az önkormányzat jelenlegi célja, így a biztonságos üzemelés mellett további intézmények, valamit fogyasztók köthetőek a távhő rendszerre, ezzel hozzájárulva a levegőtisztaság védeleméhez. Fontos a helyi termelők munkájának az összehangolása. A helyi piac megléte nem elég, azt meg kell tölteni tartalommal, szorgalmazni az önellátást, a helyi termelést, mitöbb, támogatni és népszerűsíteni kell a hasonló kezdeményezéseket.

Erősségek

· Kedvező természeti fekvés, jó közúti közlekedési kapcsolatok

· Megyeszékhely és főváros közelsége

· Kistérségi központi szerep

· Tapasztalt munkaerő az ipari foglalkoztatásban, alacsony munkanélküléségi ráta

· Térségi szemlélet, jó együttműködés

· Tata idegenforgalmi központ és kultúrális központ

· Turisztikai infrastruktúra fejlődése

· Kultúrális hagyományok

· Természeti értékek céltudatos védelme
· Az ENSZ 2010-et a Biológiai Sokféleség Világévévé nyilvánította. Ennek, és egy nemzetközi projektnek a kapcsán kereste a Balatoni Integrációs és Fejlesztési Ügynökség Közhasznú Nonprofit Kft. a biodiverzitás, azaz a biológiai sokféleség fővárosát Magyarországon. 2010-ben tata lett a biodiverzitás magyarországi  fővárosa

· Az elmúlt esztendőkben jelentős mennyiségben kerültek ki a természetvédelmi területeket jelző táblák

· Az Öreg-tó környéki sétányok lezárása megtörtént, 2008-ban a jegyző minden gépkocsi-behajtási engedélyt visszavont, az új engedélyeket szigorú ellenőrzéssel, csak indokolt esetben, az év végéig adja ki.
· November 1. és március 31. között a jegyző nem járul hozzá tüzijátékok megszervezéséhez a város területén a sokezres vízimadártömegek védelme érdekében

Gyengeségek

· Saját tőke hiánya, eladósodott Önkormányzat

· Az ipari park későn kezdett fejlődni

· A város gazdasági szerkezetének átalakítása elhúzódott

· A védett területek értékesítéséből, bérbeadásából és használatából származó bevételek nem kerülnek bele 100%-osan a környezetvédelmi alapba, így e bevételekből nem részesülnek maguk a védett területek. E források felhasználása felett a létrehozásra javasolt Környezetvédelmi és Klímavédelmi Bizottság diszponálna

· Az építéshatósági eljárások során nem minden olyan eljárásban kérik meg a környezet- és természetvédelmi referens szakhatósági állásfoglalását, amely helyi természetvédelmi területet érint

· A helyi természetvédelmi rendelet felülvizsgálatára nem került sor. 

· A Tatai Körzeti Földhivatalnál a védetté nyilvánított területekre eső földrészletek (a rajtuk található ingatlanokkal) védettségének az ingatlan-nyilvántartásba történő bejegyzése nem történt meg. Az Öreg-tó TVT 738 hektáros területébők több, mint 152 hektár védettsége nincs az ingatlan nyilvántartásba bejegyezve.

· Tata város szabályozási tervének soronkövetkező módosításakor a helyi jelentőségű természetvédelmi területek övezeti határait is meg kell jeleníteni

· Az Öreg-tó környékén számos, a természetvédelmi elvárásokkal kevésbé vagy egyáltalán nem összeegyeztethető fejlesztési elképzelés ellentétes az Öreg-tó természetvédelmi kezelési tervével és a helyi természetvédelmi rendeletben foglaltakkal

· A külsőbb városrészekben és peremterületeken sok a gondozatlan terület („senki földje”)

· Átfogó zöldterület-fejlesztési akcióprogram kidolgozása, a rendszeresen kaszált, tisztán tartott zöldterületek évi 1000 m2 gondozatlan területtel való növelése

· Fejlesztésre szoruló infrastruktúra (csatorna-hálózat, parkolóházak, elkerülő-út)

· Vállalkozások tőkehiánya
Lehetőségek

· Helyi emisszióval nem járó fűtési rendszerek támogatása (távhő)

· A távhőszolgáltatásban az energiahordozó megválasztásánál a megújuló energiákat kell preferálni

· Ipari park fejlesztése

· Az alternatív energiatermelés nagy mértékű támogatása várható az EU finanszírozásból

· A Tatai Távhő Kft. esetében a jelentős összegű légszennyezési bírságok jövőbeli elkerülése érdekében intézkedési program kidolgozása.

· Ökológiai Városüzemeltetési Koncepció kidolgozása a védett területekre is kiterjedően, és a hozzá szükséges személyi-szervezeti háttér finanszírozása, mint a jövőbeni legjobb befektetés
· Védett területek ingatlan-nyilvántartásának aktualizálása
· Hatékony, de fenntartható erdőgazdálkodási program kidolgozása a természetvédelmi területeken
· Élőhelyrekonstrukciók kezdeményezése természetvédelmi területeken, vadátjárók (pl. az M1 autópálya remeteségi szakaszán), békaalagutak, zöld folyosók létrehozása
· Természetkímélő vadgazdálkodás szorgalmazása a nem védett területeken (Réti-tavak, Asszony-tó)
· Hagyományos, természetközeli gazdálkodás támogatása; agrárkörnyezetvédelmi program, természetkímélő rét- és legelőgazdálkodás elősegítése a védett területeken gazdálkodók körében (szántó-gyep és szántó-erdő konverzió elősegítése a környezetvédelmi alapból) 
· Hiányzó természetvédelmi kezelési tervek elkészítése (Agostyáni-rétek, Angolkert)
· A Gerecse – Tata Natúrpark tatai térségszervező központjának létrehozása

· Üdülőterületi fakataszter létrehozása
· UNESCO Világörökség Listára történő felvétel előkészítése
· Az épített és természeti örökség városi értékleltárának térinfomatikai alapjainak a megteremtése
· Települési (kül- és belterületet is átfogó) zöldfelületi rendszer kialakítása a településrendezési tervek részeként, a megyei területrendezési terv zöldhálózati rendszerével összhangban
· A helyi természetvédelmi rendeletben a szórakozó helyek fényeffektusainak (éjszakai pásztázók, pl.: sky rose) korlátozása csak a tavasztól őszig terjedő időszakra a vízimadarak vonulása védelmében. 
Veszélyek

· A megyeközpont által teremtett lehetőségek munkaerő elvonó hatása

· A beszűkülő munkaerő-források

· Tőkehiány

· Verseny a régióban a bevonható erőforrásokért

· Az ipari park fejlődésével környezetszennyező technológiák megléte
· A fejlesztési elképzelések általában nincsenek összhangban azzal, hogy a tatai turizmusfejlesztés szinte valamennyi helyszíne helyi, országos és nemzetközi védettséggel rendelkezik, aminek következtében a Tatán és környékén ma meglévő ökológiai hálózat felszakadozhat, és áldozatul eshet, ami a város legnagyobb vonzerejét kockáztatja

